ইস্টবেঙ্গলে কোচিং করিয়ে গিয়েছেন বছর দু’য়েক হল। সেই এলকোই ফের ভারতীয় ফুটবলের ময়দানে। আইলিগ নয়। আইএসএল-এ কোচিং করাতে আসছেন ডাচ কোচ। সবকিছু ঠিকঠাক থাকলে এলকো স্যাতোরিকে দেখা যাবে জন আব্রাহামের নর্থ ইস্ট ইউনাইটেড-এর কোচের জোব্বা গায়ে। তবে প্রধান কোচ নয়। সহকারী কোচ হচ্ছেন এলকো।
নর্থ ইস্ট ইউনাইটেড-এর খারাপ পারফরম্যান্সের জন্য কিছুদিন আগেই কোচ বদল হয়েছে। পর্তুগিজ কোচ জোয়াও ডে ডিউস দায়িত্ব হারিয়েছেন। প্রাক্তন চেলসি ম্যানেজার আব্রাম গ্রান্টকে কোচ করে এনেছে নর্থ ইস্ট ইউনাইটেড। সেই আব্রাম গ্রান্টের সঙ্গে জুড়ে দেওয়া হল এলকোকে।
দেড় বছর প্রয়াগ ইউনাইটেড-এ কোচিং করানোর পরে ইস্টবেঙ্গল কোচের হটসিটে বসেছিলেন এলকো। সেই মরশুমে চতুর্থ স্থানে শেষ করে লাল হলুদ ব্রিগেড। তবে এরপরেই কোচের পদ থেকে সরিয়ে দেওয়া হয় তাঁকে।

এই বিষয়ে অন্যান্য খবর

ইস্টবেঙ্গলের প্রাক্তন কোচ আঙুল তুললেন সৌরভের দলের কোচের বিরুদ্ধে
ইস্টবেঙ্গল যেন নেতৃত্বহীন এক ক্লাব, বললেন শ্যাটরি
খালিদের কোচ হওয়ার দিনেই ইস্টবেঙ্গল কর্তারা তোপের মুখে। দেখুন ভিডিও


ইস্টবেঙ্গল কোচের দায়িত্ব হারানোর পর অস্থায়ী ম্যানেজার হিসেবে সৌদি আরবের আল ইত্তেফাক ক্লাবকে অবনমনের হাত থেকে বাঁচান তিনি। তবে সেখানেও পরের মরশুমে রাখা হয়নি তাঁকে।
সৌদি ক্লাবের কোচের চাকরি হারানোর পর বেশ কিছুদিন ‘ফ্রি’ ছিলেন তিনি। ভারতে তাঁর প্রত্যাবর্তন ঘটল পাহাড়ি ক্লাবে। বর্তমানে আইএসএল-এ নবম স্থানে রয়েছে নর্থ ইস্ট ইউনাইটেড। আব্রাম গ্রান্ট-এলকো স্যাতোরি যুগলবন্দি ফের জন আব্রাহামের ক্লাবকে ‘বাঁচাতে’ পারেন কি না, সেটাই আপাতত দেখার।